**ОБРАЗЛОЖЕЊЕ**

 Правни основ за доношење Одлуке о изменама Одлуке о откупу станова је Закон о становању и одржавању зграда (''Службени гласник РС'', број 104/16) и члан 37. Статута Града Ниша (''Службени лист Града Ниша", број 88/2008 и 143/16).

 Скупштина Града Ниша донела је Одлуку о Градској управи Града Ниша (''Службени лист Града Ниша '', број 143/2016), којом је образована Градска управа Града Ниша и исту чине секретаријати, посебне организације и стручне службе.Узимајући у обзир доношење поменуте Одлуке потребно је извршити усаглашавање Одлуке о откупу станова ( ''Службени лист Града Ниша '' , број 76/205) са Одлуком о Градској управи Града Ниша, тако да се предлажу измене у погледу назива органа надлежних за обављање послове откупа станова на којима Град Ниш има право располагања.

 Државна ревизорска институција је у свом Извештају о ревизији консолидованих финансијских извештаја завршног рачуна буџета и правилности пословања Града Ниша за 2014. годину, између осталог дала препоруку да је потребно сачинити аналитичку евиденцију станова датих у откуп, евидентирати потраживања, пратити откупне рате и предузимати мере за наплату доспелих рата.

 Поступајући по налогу Државне ревизорске институције непходно је устројити аналитичку евиденцију станова датих у откуп и евиденцију потраживања, тако да је овом Одлуком регулисано да евиденцију о средствима од откупа станова води Градска управа града Ниша – Секретаријат за финансије, који се стара о наплати уговорене откупне цене стана, јер се средства од откупа станова уплаћују у буџет Града, а такође је и Одлуком о Градској управи Града Ниша регулисано да Секретаријат за финансије обавља финансијско –материјалне послове органа Града и секретаријата.

 Закон о становању („Службени гласник РС“ број 50/92, 76/92 – испр., 33/93,53/93, 67/93, 46/94, 47/94-исп., 48/94, 44/95 и др. закон, 44/95, 16/97, 46/98, 26/2001, 101/2005 др. закон и 99/2011) чланом 29. регулише да средства од откупа станова изграђених за потребе расељавања могу да се користите само за обезбеђење станова за расељавање. Закон о становању и одржавању зграда (''Службени гласник РС'', број 104/16) не регулише начин коришћења средства од откупа станова изграђених за потребе расељавања, тако да је било потребно извршити усаглашавање Одлуке о откупа станова са Законом о стамбеним зградама и одржавању зграда.

 Одлуком о Градској управи Града Ниша регулисано је да Секретаријат за имовинско –правне послове води евиденцију стамбеног простора у поступку откупа стана и припрема акте у вези закључења уговора о откупу станова, што је и регулисано овом Одлуком.

 За реализацију Одлуке о изменама Одлуке о откупу станова није потребно ангажовање додатних средства буџета Града Ниша.Очекивани приходи за обавезе по основу откупа станова на рате за 2017. годину износили би 304. 336,31 динара, а у наредне две фискалне године износили би укупно 608.672,62 динара, за сваку буџетску годину по 304. 336,31 динара.

 У прилогу достављамо чланове Одлуке о откупу станова (''Службени лист Града Ниша", број 76/2005) који се мењају .

 СЕКРЕТАР

 Анђелија Стаменковић, дипл. правник